《康王洞呈同游讷禅师》
宋代·郭祥正

康王洞口无尘埃，青山崭岩水邅回。飞桥百尺渡天险，下听谷响如奔雷。

凭栏要识物外物，泬寥寥兮何有哉。但见东阜耸楼阁，碧瓦鳞鳞何崔嵬。

虹电披猖雨新歇，金云点缀芙蓉开。斜阳疏光照不入，异景万变谁能裁。

仙家遗象已可爱，是时况与禅宗来。瞳人照耀骨森竦，皎如皓月凌寒梅。

险句卷起谷帘水，真珠万斛收苍崖。猿不能啼鸟无语，巨石枯木为之摧。

达即善用用即妙，斯游何异登蓬莱。回头碌碌利名士，日蠹日朽令人哀。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。